ROZHODNUTIE KOMISIE
z 27. augusta 2007
o udelení troch dodatočných dní na mori Írsku a Spojenému kráľovstvu na pilotný projekt na zlepšenie údajov v súlade s prílohou II A k nariadeniu Rady (ES) č. 41/2007
[oznámené pod číslom K(2007) 3983]
(Iba anglické znenie je autentické)
(2007/593/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na body 11.4 a 11.5 prílohy II A,
keďže:
(1)
V prílohe II A k nariadeniu (ES) č. 41/2007 sa okrem iného uvádza maximálny počet dní za rok, počas ktorých môže byť plavidlo Spoločenstva prítomné v Írskom mori, prevážajúc pritom na palube vlečné siete, dánske záťahové siete a podobný výstroj okrem vlečných sietí s rozperným brvnom.
(2)
V nariadení (ES) č. 41/2007 sa Komisii umožňuje prideliť členským štátom 6 alebo 12 dodatočných dní na mori v oblasti Írskeho mora na základe pilotného projektu na zlepšenie údajov.
(3)
Írsko a Spojené kráľovstvo predložili 30. apríla 2007 spoločný návrh na takýto projekt. Tento návrh bol prijatý 13. júna 2007.
(4)
So zreteľom na pilotný projekt na zlepšenie údajov by sa malo plavidlám plaviacim sa pod vlajkou Írska alebo Spojeného kráľovstva prideliť 6 alebo 12 dodatočných dní na mori v oblasti Írskeho mora podľa veľkosti ôk rybárskeho výstroja prevážaného na palube,
PRIJALA TOTO ROZHODNUTIE:
Článok 1
V prípade plavidiel plaviacich sa pod vlajkou Írska alebo Spojeného kráľovstva, ktoré sú účastníkmi pilotného projektu na zlepšenie údajov predloženého 30. apríla 2007, sa maximálny počet dní na mori v oblasti uvedenej v bode 2.1 písm. c) prílohy II A k nariadeniu (ES) č. 41/2007, ako sa uvádza v tabuľke I danej prílohy, zvyšuje takto:
a)
o 6 dní pre plavidlá prevážajúce na palube výstroj uvedený v bodoch 4.1.a.iv a 4.1.a.v uvedenej prílohy;
b)
o 12 dní pre plavidlá prevážajúce na palube výstroj uvedený v bode 4.1.a prílohy II A k nariadeniu (ES) č. 41/2007 okrem výstroja uvedeného v bodoch 4.1.a.iv a 4.1.a.v uvedenej prílohy.
Článok 2
1. Sedem dní po uverejnení tohto rozhodnutia v Úradnom vestníku Európskej únie Írsko a Spojené kráľovstvo predložia Komisii úplný zoznam plavidiel vybraných na účasť na pilotnom projekte na zlepšenie údajov.
2. Dodatočné dni sa podľa článku 1 prideľujú iba plavidlám, ktoré boli vybrané na pilotný projekt na zlepšenie údajov a zúčastňovali sa na ňom až do konca.
Článok 3
Dva mesiace po skončení pilotného projektu na zlepšenie údajov Írsko a Spojené kráľovstvo predložia Komisii správu o výsledkoch pilotného projektu na zlepšenie údajov.
Článok 4
Toto rozhodnutie je určené Írsku a Spojenému kráľovstvu Veľkej Británie a Severného Írska.
V Bruseli 27. augusta 2007